Mahavidjos
Mahavidjos (skr. महाविद्या = IAST: mahāvidyā- „didžiosios išmintys“) – dievo Šivos moteriškosios energijos (šaktės), vaizduojamos kaip deivės, pagal hinduizmo atmainos šaktizmo pasaulėžiūrą. Puranose teigiama, kad Šiva neleido Sati vykti į aukojimą, surengtą jos tėvo Dakšos. Tuomet iš Sati akių išsiveržė 10 dašamahavidjų (दशमहाविद्या = daśamahāvidyā-): Kali (काली) – aukščiausiojo Brahmano apraiška; Tara (तारा) – deivė-sergėtoja; Tripurasundarė (त्रिपुरसुन्दरी) – trijų pasaulių grožybė; Bhubanešvarė (भुवनेश्वरी) – dieviškoji motina, kosmoso įsikūnijimas; Bhairavė (भैरवी) – nuožmioji deivė; Čhinamasta (छिन्नमस्ता) – ypač nuožmi deivė, peržengianti visas dvejybes; Dhūmavatė (धूमावती) – mirties, gedulo deivė; Bagalamukhė (बगलामुखी) – priešus nugalinti deivė; Matangė (मातङ्गी) – poetinio įkvėpimo, žinijos deivė; Kamala (कमला) – maloningoji deivė. Kiekviena turi mantrą, kurią rečituojant ir vizualizuojant, išsivaduojama iš samsaros ir nirvanos dualizmo. Mokymas apie mahavidjas paplito Indijoje nykstant budizmui – tada budistinės deivės persipynė su hinduistinėmis.